ธพว.หนุนเอสเอ็มอีใต้
เอสเอ็มอีแบงก์ หนุนเอสเอ็มอีชายแดนใต้ ผนึกผู้ผลิตโรตีกรอบลุยโครงการร่วมทุน
24 ม.ค. 2558

เอสเอ็มอีแบงก์ หนุนเอสเอ็มอีชายแดนใต้ ผนึกผู้ผลิตโรตีกรอบลุยโครงการร่วมทุน
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์ หรือ ธพว.) ลงนาม นายอับดุลเลาะ เจ๊ะอุบง กรรมการผู้จัดการ บริษัท เจบีโกล เบเกอรี่ (ประเทศไทย) ในโครงการร่วมลงทุน SMEs-OTOP ผลิตและจำหน่ายโรตีกรอบและโรตีแช่แข็ง ภายใต้แบรนด์ “Roti Abdullah” พร้อมทั้งลงนามกับ บริษัท เอ็ม.ที.อาร์. แอสเส็ท แมนเนเจอร์ ในการเป็นพี่เลี้ยงให้คำปรึกษาแนะนำ สร้างโอกาสเติบโตของธุรกิจ
ทั้งนี้ บริษัท เจบีโกลฯ เป็นผู้ประกอบการรายแรกใน 3 จังหวัดใต้ ปัจจุบันสินค้าโรตีกรอบและโรตีแช่แข็งมีจำหน่ายใน 3 จังหวัดภาคใต้ และเตรียมจำหน่ายในห้างสรรพสินค้าในกรุงเทพฯ รวมทั้งเริ่มทดลองขยายตลาดกับประเทศเพื่อนบ้านอย่างมาเลเซีย และเตรียมเจาะฐานลูกค้าในกลุ่มประเทศมุสลิมที่เป็นตลาดหลัก เช่น กาตาร์ ซาอุดิอาระเบีย และดูไบ อีกด้วย
นอกจากนี้ เอสเอ็มอีแบงก์ได้ลงนามความร่วมมือกับสมาคมนักธุรกิจมุสลิมจังหวัดยะลา สมาคมนักธุรกิจมุสลิมปัตตานี และสมาคมนักธุรกิจมุสลิมนราธิวาส ในการคัดกรองผู้ประกอบการในพื้นที่ 3 จังหวัดภาคใต้ ส่งต่อให้ธนาคารพิจารณาสนับสนุนเงินทุนทั้งในรูปสินเชื่อหรือการร่วมลงทุน